b"\n_START_ARTICLE_\nMekong\n_START_PARAGRAPH_\nMekong (tiibeti keeles \xe0\xbd\xa2\xe0\xbe\xab\xe0\xbc\x8b\xe0\xbd\x86\xe0\xbd\xb4\xe0\xbc\x8b Dza-chu; hiina keeles \xe6\xbe\x9c\xe6\xb2\xa7\xe6\xb1\x9f/\xe7\x80\xbe\xe6\xbb\x84\xe6\xb1\x9f L\xc3\xa1nc\xc4\x81ng Ji\xc4\x81ng ('m\xc3\xa4slev j\xc3\xb5gi') v\xc3\xb5i \xe6\xb9\x84\xe5\x85\xac\xe6\xb2\xb3 M\xc3\xa9ig\xc5\x8dng H\xc3\xa9; tai ja lao keeles \xe0\xb9\x81\xe0\xb8\xa1\xe0\xb9\x88\xe0\xb8\x99\xe0\xb9\x89\xe0\xb8\xb3\xe0\xb9\x82\xe0\xb8\x82\xe0\xb8\x87 Mae Nam Khong (Mae Nam t\xc3\xa4hendab 'vete ema'), ka Maekong; khmeeri keeles M\xc3\xa9k\xc3\xb4ngk v\xc3\xb5i Tonle Thom ('suur vesi'), vietnami keeles S\xc3\xb4ng L\xe1\xbb\x9bn ('suur j\xc3\xb5gi'), S\xc3\xb4ng C\xe1\xbb\xadu Long ('\xc3\xbcheksa draakoni j\xc3\xb5gi') v\xc3\xb5i S\xc3\xb4ng M\xc3\xaa K\xc3\xb4ng) on j\xc3\xb5gi Kagu-Aasias. _NEWLINE_Mekong algab Tiibetist Guozongmucha m\xc3\xa4e jalamilt 5224 meetri k\xc3\xb5rguselt, voolab p\xc3\xb5hiliselt kagusse l\xc3\xa4bi Hiina Yunnani provintsi, Birma (ainult piirij\xc3\xb5ena), Laose, Tai (ainult piirij\xc3\xb5ena), Kambod\xc5\xbea ja Vietnami L\xc3\xb5una-Hiina merre. J\xc3\xb5e pikkus on 4909 km, valgla pindala 795 tuhat km\xc2\xb2 ning vooluhulk suudmes keskmiselt 16 tuhat ja maksimaalselt 38 tuhat m\xc2\xb3._NEWLINE_Yunnanis voolab Mekong l\xc3\xa4bi Kolme Paralleelse J\xc3\xb5e kaitseala. Selles piirkonnas voolavad Jangtse (idas), Mekong (keskel) ja Salween (l\xc3\xa4\xc3\xa4nes) pikalt \xc3\xbcksteise l\xc3\xa4heduses paralleelselt. Nende kolme j\xc3\xb5e suudmed on \xc3\xbcksteisest v\xc3\xa4ga kaugel: Jangtse suubub Ida-Hiina merre ja Salween India ookeani Andamani merre._NEWLINE_\xc3\x9clem- ja keskjooksul on Mekong v\xc3\xa4ga halvasti laevatatav. See t\xc3\xa4hendab, et l\xc3\xa4bi aegade on Mekong pigem eraldanud kui \xc3\xbchendanud oma kallastel asuvaid rahvaid. Sellega on seotud ka j\xc3\xb5e suur nimede hulk."